Burne reakcije dan pošto je poslanik Srpske napredne stranke Aleksandar Martinović pokazao fotografije nekih od učesnika uličnih demonstracija, među njima i fotografije dece novinara i političara.

00:00 Izvor: N1

NUNS ocenjuje da je u pitanju crtanje meta na čelo i traži da Tužilaštvo utvrdi da li ima elemenata krivičnog dela. Poslanik Zoran Živković čiji je sin fotografisan na protestu poručuje da će, ako mu se nešto desi, odgovornim smatrati lično Vučića, Martnovića i Nebojšu Stefanovića.

Fotografije onih koji protestuju Aleksandar Martinović najpre je listao u Skupštini, a onda i na javnom servisu. Sve kako bi dokazao da su protesti politički: „Evo Vam ga još jedan mlad čovek kome je jako teško u Srbiji. To je sin Zorana Živkovića, koji takođe nikakve veze sa politikom nema sem što mu je tata narodni poslanik“.

Na ovakav nastup narodnog poslanika Martinovića, reaguje poslanik Živković. Kažeda će, ako se njegovom sinu nešto dogodi, Aleksandra Vučića, Nebojšu Stefanovića i Aleksandra Martinovića smatrati lično odgovornim:

"To je stavljanje mete toj deci na leđa. A ta deca su bila u nekom protestu koji je studentski i omladinski i ima svoje opravdanje i mnogo je bolje da su ta deca tamo, nego da kao deca ovih koji ih ogovaraju budu na splavovima sa prostitutkama i kriminalcima i dilerima droge“, kaže Živković.

Među fotografijama koje Aleksandar Matrinović i drugi funkcioneri naprednjaka pokazuju nalazi se još jedno dete, sin novinarke Olje Bećković, poznate po kritici aktuelne vlasti. Njegova fotografija inače nije ni nastala na protestu: „Ovo vam je sin Olje Bećković, kao što vidite pristojan mlad momak koji takođe nema nikakve veze sa politikom, koji spontano protesuje protiv režima Aleksandara Vučića“, kazao je Martinović.

Osim dece novinara, među fotografijama koje Martinović lista i sami novinari: „Dinko Gruhonjić, Nedim Sejdinović, Antonela Riha...“.

Zato reaguju medijska udruženja.

"Tražičemo od Tužilaštva da utvrdi da li postoje elementi krivičnog dela u bahatom i opasnom napadu šefa poslaničke grupe Srpske napredne stranke na novinare. Javno pokazivanje fotografija NUNS vidi kao crtanje meta na čelo 'junaka' Martinovićeve junačke priče“, navodi predsednik NUNS-a Slaviša Lekić.

Osim dece političara i novinara, šef poslanika SNS-a na fotografijama sa protesta prepoznao je i saradnike nekih ambasada: „Službenik britanske ambasade koji se spontano šeta po Beogradu. Službenik američke ambasade koji se šeta po Novom Sadu“.

Na fotografiji iz Novog sada prepoznao se bivši diplomata i profesor Đuro Trkulja. Za N1 tvrdi da sa američkom ambasadom nikada nije sarađivao: „Ja očekujem da ambasada reaguje. Pretpostavljam da je najlakše mene bilo dovesti u vezu sa ambasadom SAD, jer sam američki student, tamo sam završio studije, magistrirao, doktorirao, radio u UN. Ne, nikada nisam radio ni sa ni za Ambasadu SAD“, kaže Đuro Trkulja.

I Dragan Šutanovac tvrdi da nije istina ništa što je Aleksandar Martinović rekao pokazujući fotografije. Lider DS-a kaže da njegova fotografija nije nastala na protesima posle izbora, već na onim posle rušenja u Savamali još pre godinu dana.